ডাইঅ্যান ক্যারল

ডাইঅ্যান ক্যারল (ইংরেজি: Diahann Carroll, /daɪˈæn/; জন্ম: ক্যারল ডাইঅ্যান জনসন, ১৭ জুলাই ১৯৩৫) হলেন একজন মার্কিন অভিনেত্রী, সঙ্গীতশিল্পী ও মডেল। তিনি বড় স্টুডিওর শুরুর সময়ের কয়েকটি চলচ্চিত্র ও ব্রডওয়ে মঞ্চে কৃষ্ণাঙ্গ অভিনয়শিল্পীদের একজন হিসেবে অভিনয় করে পরিচিতি অর্জন করেন। সে সময়ে তার অভিনীত উল্লেখযোগ্য চলচ্চিত্রগুলো হল কারমেন জোন্স (১৯৫৪) ও পোর্গি অ্যান্ড বেস (১৯৫৯)। তার অভিনীত জুলিয়া টেলিভিশন ধারাবাহিক প্রথম মার্কিন ধারাবাহিকগুলোর একটি যেখান কোন কৃষ্ণাঙ্গ নারীকে প্রধানতম কোন চরিত্রে কাজ করতে দেখা যায়। পরবর্তীতে তিনি প্রাইমটাইম সোপ অপেরা ডাইনেস্টি-র চতুর্থ মৌসুম হতে পরবর্তী তিনটি মৌসুমে দমিনিক দেভেরো চরিত্রে অভিনয় করেন। ক্যারল মঞ্চ ও পর্দায় অভিনয় করে একাধিক পুরস্কার ও মনোনয়ন লাভ করেন। তিনি ১৯৬২ সালে নো স্ট্রিংস মঞ্চনাটকে অভিনয় করে সঙ্গীতনাট্যে শ্রেষ্ঠ কেন্দ্রীয় অভিনেত্রী বিভাগে টনি পুরস্কার ও ১৯৬৮ সালে জুলিয়া টিভি ধারাবাহিকের জন্য শ্রেষ্ঠ সঙ্গীতধর্মী বা হাস্যরসাত্মক টিভি ধারাবাহিক অভিনেত্রী বিভাগে গোল্ডেন গ্লোব পুরস্কার অর্জন করেন। এছাড়া তিনি পাঁচটি এমি পুরস্কারের মনোনয়ন লাভ করেন এবং ১৯৭৪ সালে ক্লদিন চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারে মনোনীত হন। স্তন ক্যান্সার থেকে বেঁচে গিয়ে তিনি স্তন ক্যান্সার বিষয়ক সমাজকর্মে লিপ্ত হন। ২০১৪ সালে আ রাইজিন ইন দ্য সান মঞ্চনাটকে মামা ভূমিকায় অভিনয় দিয়ে তার ব্রডওয়ে মঞ্চে ফিরার কথা থাকলেও পরবর্তীতে রিহার্সাল ও মঞ্চায়নের সময়সূচীর জন্য তিনি এই কাজটি করতে পারেন নি। ক্যারল ডাইঅ্যান জনসন ১৯৩৫ সালের ১৭ই জুলাই নিউ ইয়র্ক সিটির দ্য ব্রংক্‌সে জন্মগ্রহণ করেন। তার পিতা জন জনসন ছিলেন সাবওয়ের কনডাক্টর এবং মাতা মেবল (বিবাহপূর্ব ফোক) ছিলেন সেবিকা। ক্যারল যখন শিশু ছিলেন, তখন তারা সপরিবাসে হারলেম শহরে চলে যান এবং সেখানেই তিনি বেড়ে ওঠেন। তিনি মিউজিক অ্যান্ড আর্ট হাই স্কুলে পড়াশোনা করেন এবং সেখানে তিনি বিলি ডি উইলিয়ামসের সহপাঠি ছিলেন। তার শৈশবে সম্পর্কে তিনি একাধিক সাক্ষাৎকারে তিনি তার পিতামাতার সমর্থন ও নৃত্য, গান গাওয়া ও মডেলিং ক্লাসে ভর্তির কথা উল্লেখ করেন। ক্যারলের যখন ১৫ বছর বয়স তখন তিনি ইবনি পত্রিকার জন্য মডেলিং করেন। এই সময়ে তিনি ডাইঅ্যান ক্যারল নামে আর্থার গডফ্রিস ট্যালেন্ট স্কাউটস-সহ বিভিন্ন টেলিভিশন প্রতিযোগিতায় অংশ নিতে থাকেন। উচ্চ বিদ্যালয়ের পাঠ শেষ করে তিনি নিউ ইয়র্ক বিশ্ববিদ্যালয়ে সমাজবিজ্ঞান বিষয়ে ভর্তি হন। কিন্তু তিনি স্নাতক সম্পন্নের পূর্বেই বিনোদন জগতে কর্মজীবন গড়ার লক্ষ্যে বিশ্ববিদ্যালয় ত্যাগ করেন এবং তার পিতামাতাকে আশ্বাস দেন যদি তিনি দুই বছরের মধ্যে সফল না হন, তবে তিনি পুনরায় বিশ্ববিদ্যালয়ে ফিরে যাবেন। "Television Actress, Film Actor/Film Actress, Theater Actress, Singer, Film Actress, Actress (1935–)"। বায়োগ্রাফি (ইংরেজি ভাষায়)। সংগ্রহের তারিখ ১৭ জুলাই ২০১৮।  হেট্রিক, অ্যাডাম; জোইয়া, মাইকেল (৯ ফেব্রুয়ারি ২০১৪)। "Diahann Carroll Withdraws from Broadway Revival of A Raisin in the Sun starring Denzel Washington"। প্লেবিল। মে ৯, ২০১৪ তারিখে মূল থেকে আর্কাইভ করা। সংগ্রহের তারিখ ১৭ জুলাই ২০১৮।  "Diahann Carroll Biography"। ফিল্ম রেফারেন্স। ২০০৮। সংগ্রহের তারিখ ১৭ জুলাই ২০২০।  ফক্স, মার্গালিট (অক্টোবর ৪, ২০১৯)। "Diahann Carroll, Actress Who Broke Barriers With 'Julia,' Dies at 84"। দ্য নিউ ইয়র্ক টাইমস (ইংরেজি ভাষায়)। সংগ্রহের তারিখ ১৭ জুলাই ২০২০।  বোগল, ডোনাল্ড (২০১৫)। Primetime Blues: African Americans on Network Television। ফারার, স্ট্রাউস ও গিরোয়া। আইএসবিএন 9781466894457। সংগ্রহের তারিখ ১৭ জুলাই ২০২০।  উইকিমিডিয়া কমন্সে ডাইঅ্যান ক্যারল সংক্রান্ত মিডিয়া রয়েছে। ইন্টারনেট অফ-ব্রডওয়ে ডেটাবেজে ডাইঅ্যান ক্যারল (ইংরেজি) ইন্টারনেট ব্রডওয়ে ডেটাবেজে ডাইঅ্যান ক্যারল (ইংরেজি) ইন্টারনেট মুভি ডেটাবেজে ডাইঅ্যান ক্যারল  (ইংরেজি) টার্নার ক্লাসিক মুভিজ ডেটাবেজে ডাইঅ্যান ক্যারল (ইংরেজি)